Neuvoston asetus (EY) N:o 2802/98, annettu 17 päivänä joulukuuta 1998, maataloustuotteiden toimittamista Venäjän federaatiolle koskevasta ohjelmasta



Virallinen lehti nro L 349 , 24/12/1998 s. 0012 - 0014



NEUVOSTON ASETUS (EY) N:o 2802/98, annettu 17 päivänä joulukuuta 1998, maataloustuotteiden toimittamista Venäjän federaatiolle koskevasta ohjelmasta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 43 artiklan, ottaa huomioon komission ehdotuksen, ottaa huomioon Euroopan parlamentin lausunnon (1), sekä katsoo, että yhteisöllä on interventiotoimenpiteiden tuloksena käytettävissään maataloustuotteiden varastoja, tiettyjen maataloustuotteiden saatavuudessa Venäjän markkinoilla on jo huomattavia puutteita, jotka todennäköisesti pahentuvat edelleen lähikuukausina, tilanteen helpottamiseksi kansainvälinen yhteisö on jo ryhtynyt toimiin ja myös yhteisön on kannettava vastuunsa, sen vuoksi Venäjän federaation, jäljempänä "Venäjä", käyttöön olisi annettava maataloustuotteita elintarvikkeiden saatavuuden parantamiseksi ottamalla huomioon paikallisten olojen moninaisuus ja ilman, että vapaisiin ruokamarkkinoihin tähtäävää kehitystä vaarannetaan; lisäksi nämä tuotteet olisi poikkeuksellisena interventiotoimenpiteenä lähetettävä Venäjälle ensi sijassa sellaisinaan tai jalostettuina; lisäksi olisi oltava mahdollista hankkia maataloustuotteita yhteisön markkinoilta, jos interventiovarastoja ei ole saatavilla, tällä toimella helpotetaan Venäjän väestön vaikeaa asemaa ja sillä on lisäksi maatalousmarkkinoita tasapainottava vaikutus, olisi säädettävä vaatimuksista sen varmistamiseksi, että toimi toteutetaan asianmukaisesti, sekä toimitusten jaksottamisesta; toimen käytännön järjestelyjen yksityiskohdat ja myös tuotteiden määränpää on vahvistettava yhteisön ja Venäjän välisessä muistiossa; muistion mukaisesti Venäjän viranomaisten on vastattava tuotteiden myynnistä paikallisilla markkinoilla sellaisiin hintoihin, jotka eivät aiheuta häiriöitä kyseisillä markkinoilla, sekä myynnin puhtaan tuoton käytöstä sosiaalisiin toimenpiteisiin, komissio olisi valtuutettava neuvottelemaan ja tekemään kyseinen sopimus; toimelle annettujen tavoitteiden saavuttamisen helpottamiseksi komissio olisi myös valtuutettava toteuttamaan kaikki tarvittavat toimet mukaan lukien toimitusten lykkääminen tai keskeyttäminen kohdattavien vaikeuksien mukaisesti, jos asetettuja vaatimuksia ei enää täytetä, toimen moitteettoman sujumisen seurannan, sekä sitä koskevan tilintarkastuksen, valvonnan ja arvioinnin osalta komissio turvautuu ulkopuoliseen tekniseen apuun myös Venäjän federaation alueella; tilanteen kiireellisyydestä johtuen komissio voi etenkin seurannan ja valvonnan osalta käyttää rajoitettuja tarjouskilpailumenettelyjä tai suoria sopimuksia, toimeen sisältyy kaikista jo toteutetuista tai toteutettavista varotoimista huolimatta väistämättä riskitekijöitä, komission olisi annettava toimen toteuttamista koskevat yksityiskohtaiset säännöt yhteisen maatalouspolitiikan soveltamisessa noudatettavien menettelyjen mukaisesti, ja tuotteiden olisi niiden tarve huomioon ottaen oltava välttämättä perillä mahdollisimman pian; toimitukset olisi aloitettava heti ja Euroopan maatalouden ohjaus- ja tukirahaston tukiosaston olisi vastattava niihin liittyvistä kustannuksista, ON ANTANUT TÄMÄN ASETUKSEN: 1 artikla 1. Venäjälle toimitetaan tämän asetuksen mukaisesti veloituksetta 3 artiklassa mainittuja maataloustuotteita, jotka ovat joko interventiotoimenpiteiden tuloksena käytettävissä tai, ellei näin ole, jotka hankitaan yhteisön markkinoilta. 2. Tuotteet on toimitettava kaikkein pahimmasta puutteesta kärsiville alueille, jotka yksilöidään yhteisön ja Venäjän välisellä yhteisellä sopimuksella. 3. Toimitukset on jaksotettava siten kuin yhteistoiminnassa Venäjän viranomaisten kanssa päätetään. 4. Toimen edellytyksistä laaditaan komission neuvottelema ja hyväksymä yhteisön ja Venäjän välinen muistio. Näihin edellytyksiin kuuluvat Venäjän viranomaisten vastuulla tapahtuva tuotteiden myynti paikallisilla markkinoilla sellaisiin hintoihin, jotka eivät aiheuta häiriötä kyseisten alueiden markkinoilla, ja periaate, jonka mukaan myynnistä saatu puhdas tuotto käytetään yksinomaan sosiaalisiin toimenpiteisiin. Poikkeustapauksissa voidaan toimitettuja tuotteita jakaa ilmaiseksi kaikkein pahimmasta puutteesta kärsivälle väestölle kyseisillä alueilla. Muistion on koskettava myös Venäjän viranomaisten antamaa apua ja yhteistyötä niiden kanssa etenkin tilintarkastustuomioistuimen tai komission tähän tarkoitukseen valtuuttamien ulkopuolisten elinten suorittamissa kaikissa seurantaan, tilintarkastukseen, valvontaan ja arviointiin kuuluvissa ja Venäjän rajojen sisällä toteutettavissa toimissa. 2 artikla 1. Tuotteet toimitetaan sellaisenaan tai yhteisössä jalostettuina. 2. Toimenpiteet voivat koskea myös saatavilla olevia tai sellaisia elintarvikkeita, joita on mahdollista saada markkinoilta toimittamalla maksuksi samaan tuoteryhmään kuuluvia tuotteita interventiovarastoista. 3. Toimituskustannukset, purkamisesta johtuvia kuluja lukuun ottamatta myös kuljetuskustannukset satamiin tai raja-asemille, ja tarvittaessa yhteisössä suoritettavan jalostuksen kustannukset vahvistetaan tarjouskilpailumenettelyllä tai, asian kiireellisyyteen tai kuljetusvaikeuksiin liittyvistä syistä, rajoitetulla tarjouskilpailumenettelyllä. 4. Tämän asetuksen mukaisesti toimitettaville tuotteille ei myönnetä maataloustuotteiden vientitukea. 3 artikla Tuotteita toimitetaan veloituksetta korkeintaan seuraavat määrät: - leipävehnää: 1 000 000 tonnia, - leipäruista: 500 000 tonnia, - kokonaan hiottua riisiä: 50 000 tonnia, - sianlihaa: 100 000 teuraspainotonnia, - naudanlihaa: 150 000 teuraspainotonnia, - rasvatonta maitojauhetta: 50 000 tonnia. 4 artikla 1. Komissio vastaa toimien toteuttamisesta tämän asetuksen säännösten mukaisesti. Jos toimien moitteeton sujuminen ei ole varmaa ja etenkin, jos 1 artiklan 4 kohdassa mainittuun muistioon sisältyviä määräyksiä ei noudateta, komissio lykkää yhden tai useamman toimen mukaisen toimituksen täytäntöönpanoa tai keskeyttää sen. Komissio toteuttaa kaikki tarvittavat toimenpiteet sen varmistamiseksi, että toimitukset tapahtuvat jaksotetusti suunnitellulla tavalla. Komissio turvautuu varainhoitoasetuksen mukaisesti avointa tai rajoitettua tarjouskilpailumenettelyä taikka suoria sopimuksia käyttäen ulkopuoliseen tekniseen apuun toimen moitteettoman sujumisen seurannan, sekä sitä koskevan tilintarkastuksen, valvonnan ja arvioinnin osalta myös Venäjän rajojen sisällä. 2. Tämän asetuksen soveltamista koskevat yksityiskohtaiset säännöt annetaan asetuksen (ETY) N:o 1766/92 (2) 23 artiklassa tai tapauksen mukaan muiden yhteisestä markkinajärjestelystä annettujen asetusten vastaavissa artikloissa säädetyn menettelyn mukaisesti. 5 artikla Interventiovarastoista luovutettavien maataloustuotteiden kirjanpitoarvo vahvistetaan neuvoston asetuksen (ETY) N:o 729/70 (3) 13 artiklassa säädetyn menettelyn mukaisesti. 6 artikla Asetuksen (ETY) N:o 729/70 3 artikla koskee tämän asetuksen nojalla toteutettuja toimia, tämän asetuksen 4 artiklan 1 kohdan viimeisen alakohdan soveltamisesta johtuvat kulut mukaan lukien. 7 artikla Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17 päivänä joulukuuta 1998. Neuvoston puolesta W. MOLTERER Puheenjohtaja (1) Lausunto annettu 16. joulukuuta 1998 (ei vielä julkaistu virallisessa lehdessä). (2) EYVL L 181, 1.7.1992, s. 21, asetus sellaisena kuin se on viimeksi muutettuna komission asetuksella (EY) N:o 923/96 (EYVL L 126, 24.5.1996, s. 37) (3) EYVL L 94, 28.4.1970, s. 13, asetus sellaisena kuin se on viimeksi muutettuna asetuksella (EY) N:o 1287/95 (EYVL L 125, 8.6.1995, s. 1).